Τη φωτογραφία ενός άντρα, τον οποίο οι ολλανδικές αρχές θεωρούν ως δράστη της επίθεσης στο τραμ, έδωσε στην δημοσιότητα η αστυνομία.

Στην φωτογραφία ο άντρας φαίνεται μέσα στο τραμ, λίγη ώρα πριν βγάλει όπλο και αρχίσει να πυροβολεί, με αποτέλεσμα να σκοτώσει τουλάχιστον έναν άνθρωπο και να τραυματίσει σοβαρά άλλους επτά.

Με ανάρτηση στο Twitter η ολλανδική αστυνομία αναφέρει ότι ο άντρας αυτός είναι 37 ετών, λέγεται Gökman Tanis και έχει γεννηθεί στην Τουρκία.

«Μην επιχειρήσετε να τον πλησιάσετε, αλλά ειδοποιήστε αμέσως την αστυνομία», αναφέρεται στο tweet.

Η φωτογραφία δόθηκε στη δημοσιότητα την ώρα που πάνοπλοι αστυνομικοί έχουν κυκλώσει ένα κτίριο, κάπου 200 μέτρα από την πλατεία 24ης Οκτωβρίου, όπου έγινε η πρωινή επίθεση, και όπου πιστεύεται ότι έχει ταμπουρωθεί ο δράστης.

Γείτονες του υπόπτου είπαν στο δημοσιογράφο Γερούν Βιλαερτ ότι ο 37χρονος «ήταν διαταραγμένος» ενώ ολλανδικά ΜΜΕ αναφέρουν ότι ο Τούρκος ύποπτος είχε καθίσει στις 4 Μαρτίου στο εδώλιο δικαστηρίου στην Ουτρέχτη σε σχέση με υπόθεση βιασμού.

https://twitter.com/PolitieUtrecht/status/1107636046685188096

Οι Αρχές έχουν εξαπολύσει ανθρωποκυνηγητό για τη σύλληψη του, τη στιγμή που πληθαίνουν οι ενδείξεις ότι το περιστατικό είχε τα χαρακτηριστικά τρομοκρατικής επίθεσης, λίγες ημέρες μετά το χτύπημα στη Νέα Ζηλανδία.

Σύμφωνα με τις μέχρι στιγμής πληροφορίες, από την επίθεση στο τραμ, έχει χάσει τη ζωή του ένας πολίτης ενώ αρκετοί έχουν τραυματιστεί.

Η ολλανδική κυβέρνηση μετά το περιστατικό, κήρυξε κατάσταση επιφυλακής λόγω τρομοκρατικής απειλής στο υψηλότερο επίπεδο στη επαρχία της Ουτρέχτης και ενίσχυσε τα μέτρα ασφαλείας σε σχολεία, τεμένη και συγκοινωνιακούς κόμβους.

Το επίπεδο απειλής ανέβηκε στη βαθμίδα 5 μόνο στην επαρχία της Ουτρέχτης, διευκρίνισε ο επικεφαλής της αντιτρομοκρατικής υπηρεσίας.

Το χρονικό

Ο ένοπλος άνοιξε πυρ στις 11.45 το πρωί (ώρα Eλλάδας) σε επιβάτες συρμού τραμ της πόλης στο σταθμό της πλατείας 24ης Οκτωβρίου.

Εκπρόσωπος της ολλανδικής αστυνομίας δήλωσε ότι είναι πιθανόν πως ο δράστης διέφυγε με αυτοκίνητο, ενώ δεν απέκλεισε το ενδεχόμενο περισσότεροι τους ενός ένοπλοι να συμμετείχαν στην επίθεση.

We’re still shaking, there was a shooting not far from here and the shooter was still at large. Now a swat team has entered the mall across the street and left not long after #utrecht pic.twitter.com/PYRZoLZ5dU — Pim (@pimcoumans) March 18, 2019

«Το περιστατικό στην Ουτρέχτη «φαίνεται ότι έχει τα χαρακτηριστικά τρομοκρατικής επίθεσης», δήλωσε πριν από λίγο ο επικεφαλής της αντιτρομοκρατικής υπηρεσίας της Ολλανδίας Πίτερ-Γιααπ Ααλμπερσμπεργκ, μετέδωσε το ολλανδικό δίκτυο NOS.

«Ο δράστης διαφεύγει ακόμη», αναφέρει στο Twitter η αστυνομία καλώντας τους πολίτες να ακολουθούν προσεκτικά τις οδηγίες της.

Ανθρωποκυνηγητό για τη σύλληψή του

Η ολλανδική αστυνομία από την πρώτη στιγμή αφήνει ανοιχτό το ενδεχόμενο να πρόκειται για τρομοκρατικό χτύπημα, χωρίς φυσικά να το επιβεβαιώνει.

Όπως χαρακτηριστικά είπε αξιωματούχος της τοπικής αστυνομίας υπάρχουν διάφορες πτυχές του συμβάντος που πρέπει να διερευνηθούν.

Ο δράστης μετά την επίθεση στο τραμ διέφυγε και από τότε η αστυνομία τον ψάχνει. Είναι άγνωστο αν είναι ένας ή περισσότεροι, όπως παραδέχθηκε και ο επικεφαλής της ολλανδικής αντιτρομοκρατικής. Αγνωστο παραμένει ακόμη αν οι επιθέσεις με πυροβολισμούς σε άλλα σημεία της Ουτρέχτης έγιναν ταυτόχρονα με την επίθεση στο τραμ ή ακολούθως, καθώς διέφυγε ο δράστης.

Πάντως η Ουτρέχτη βρίσκεται σε κατάσταση συναγερμού 5, στο υψηλότερο επίπεδο δηλαδή, ενώ έντονη είναι η παρουσία της αστυνομίας και ανδρών του στρατού σε αεροδρόμια, μέσα μεταφοράς και τζαμιά, όχι μόνο στη συγκεκριμένη πόλη αλλά και σε άλλες της Ολλανδίας. Στην Ουτρέχτη έχει ζητηθεί από το πρωί στους κατοίκους να παραμείνουν στα σπίτια τους για ασφάλεια, ενώ κλειδαμπαρωμένα είναι και τα σχολεία.